
Evoluția istorică a orașului Vașcău, județul Bihor

 Începuturile vieții omeneşti în zona oraşului Vaşcău sunt atestate arheologic încă din paleolitic. Bogăția bazinului hidrografic, climatul destul de blând şi formele de relief, cu întinse zone muntoase acoperite de păduri, au creat condiții pentru formarea de aşezări omeneşti aproape una lângă alta, deci cu însemnate concentrări de populație.
           Cea mai veche mențiune documentară care indică o atestare certă a localității Vaşcău este cea din Conscrierea porților „Liber regius”, întocmită în anul 1552 de fiscul regal, unde Vaşcăul apare menționat sub denumirea de Nagykoh(ó) („Cuptorul Mare”); în acelaşi timp apar menționate şi localitățile Vărzari de Sus şi Vărzari de Jos, împreună cu alte două localități, acestea dispărute ulterior. Începând cu sec. al XVIII-lea, respectiv anul 1851 denumirea oraşului va ilustra principala bogăție şi ocupația de bază a locuitorilor, aceea de lucrători la fierărie: vaskoh – nume provenit din limba maghiară şi format din două cuvinte: vas „fier” şi kohó „cuptor de topit, furnal”.
          Dintre cele mai vechi şi mai importante îndeletniciri ale locuitorilor din oraşul Vaşcău şi satele aparținătoare se pot aminti: cultura cartofului şi creşterea vitelor, prelucrarea fierului, olăritul, cioplitul în piatră de marmură, cojocăritul, cizmăritul, cioplitul în lemn, zidăritul şi dulgheritul, fabricarea şi valorificarea varului, fabricarea şi valorificarea băuturilor spirtoase, morăritul, crâşmăritul.
            Până în secolul XIX Vaşcăul a făcut parte din ținutul Beiuşului, în 1886 Vaşcăul apare ca plasă independentă de Beiuş, având 42 de localități. Populația localității Vaşcău era de aproximativ 70 de persoane în 1600, ajungând la 472 persoane în 1784 şi la 1264 locuitori în 1910.
           Revolta din 1784 a cuprins şi părțile Vaşcăului unde a fost adusă o centurie a legiunii de Vins şi unde se consemnează faptul că protopopul de Beiuş a citit în târgul de la Vaşcău scrisoarea vicecomitelui, care îi îndemna pe localnici să nu dea ascultare răsculaților.
Vaşcăul a fost prins şi în vâltoarea evenimentelor revoluționare de la 1848 – 1849, dar mai cu seamă în evenimentele Marii Uniri din 1918. Din Consiliul Național Român pentru Oradea şi Bihor făceau parte şi Ioan Ovesea (contabil la banca Șoimul din Vaşcău), dr. Augustin Ciurdariu (avocat în Vaşcău) şi Vasile Negru (proprietar în Vaşcău). Vaşcăul şi-a trimis delegații la Marea Adunare Națională de la Alba Iulia: Adrian Deseanu (protopop), dr. Augustin Ciurdariu, Alexandru Sala (învățător), Maxim Nonu (contabil).
La Vaşcău s-a creat şi o gardă națională, condusă de locotenentul Petre Popovici, care a avut misiunea de a asigura trecerea administrației de la autoritățile maghiare la cele române, acest lucru realizându-se deja la 11 ianuarie 1919.
In anul 1887 se construieste prima cale ferata, tronsonul Beiuș – Vașcău fiind finalizat la 14.11.1887, iar in anul 1905 are loc electrificarea localitătii Vașcău.
După Unire ,Vaşcăul a devenit plasă a județului Bihor, în urma reformei agrare din 1921 au fost împroprietăriți țăranii de aici cu terenurile expropriate de la Episcopia Romano-Catolică şi de la cea Greco-Catolică.
În perioada interbelică s-au construit şcoli în satele aparținătoare comunei Vaşcău, păstrăvăria şi fabrica de marmură.
În anul 1956 localitatea Vaşcău este ridicată la rangul de oraş, de care aparțin şi cele 5 sate ( localități ) componte , menționate mai sus.

